Internasionale Verslag – 18 Junie 2020 - Corona Krisissentrum
Tuis / COVID-19 / Internasionale Verslag – 18 Junie 2020
Internasionale Verslag – 18 Junie 2020
Die ekonomie van Nieu-Seeland het in die eerste kwartaal van 2020 met 1,6% gekrimp wat die grootste inkrimping in 29 jaar is. Ekonome het 'n inkrimping van slegs 1% verwag. Die land se Minister van Finansies het vanoggend gesê dat hulle verwag dat die tweede kwartaal se syfers nog heelwat slegter gaan wees. Die verwagting is ook dat Nieu-Seeland nou in 'n resessie is, die eerste keer sedert 2010. Die negatiewe groei van 1,6% is die ergste sedert die eerste kwartaal van 1991.
Intussen is baie slegte indiensnamesyfers gister in Australië bekend gemaak. Nog 227 700 mense in dié land het gedurende Mei hulle werk verloor. Dit is nadat 600 000 mense in April hulle werk verloor het. Die werkloosheidsyfers in Australië het nou tot 7,1% opgeskiet, die hoogste sedert Oktober 2001. Volgens data wat deur die Nederlandse bank, ING se afdeling in Australië bekend gemaak is, het die arbeidsmarkdeelnamekoers in Australië in Mei tot 62,9% gedaal. Volgens Robert Carnell van ING se navorsingseenheid vir Asië en die Stille Oseaan-gebied beteken dit dat heelwat mense in Australië nou ontmoedig is om werk te soek en nie meer aktief aan die arbeidsmark probeer deelneem nie. Grafika deur die Australiese regering oor veranderinge in die arbeidsmark in Mei 2020
Die regering in Chili het gister besluit om inperkingsmaatreëls in dié land op te skerp nadat die voorkoms van die koronavirus die afgelope dae vinniger in dié Suid-Amerikaanse land toegeneem het. Meer as 220 000 mense in Chili is reeds positief vir COVID-19 getoets. Die syfer het gister skerp opgeskiet nadat meer as 31 000 gevalle wat voorheen foutiewelik nie bygetel is nie, by die totaal gevoeg is. Byna 5 000 mense het gister in Chili positief vir COVID-19 getoets. Meer as 3600 mense is tot dusver in dié land aan die siekte oorlede.
Die owerhede in drie van die grootste stede in Turkye het die dra van maskers in alle openbare areas nou verpligtend gemaak. In Istanboel, Ankara en Bursa moet maskers nou gedra word. Die dra van maskers in openbare areas in Turkye is nou verpligtend in 47 van die land se 81 provinsies. Tot dusver het 182 727 mense in Turkye COVID-19 opgedoen terwyl byna 5000 mense reeds aan die siekte oorlede is.
Verkope in die Duitse toerisme- en reisbedryf, het gedurende die eerste kwartaal van 2020 met 23% gedaal vergeleke met die laaste kwartaal van 2019. Die Duitse statistiekdiens het gister hierdie data bekend gemaak. Die grootste daling was in Maart en daar word verwag dat die data vir die tweede kwartaal ook baie negatief gaan wees. Intussen is die bedryf weer besig om te herstel met miljoene Duitsers wat vanjaar hulle somervakansie in hulle eie land gaan deurbring in plaas van om oorsee te gaan vakansie hou.
Indië het gister weer 'n nuwe rekord van persone wat met COVID-19 gediagnoseer is, behaal. Sowat 12 300 mense het positief vir die siekte getoets wat die meeste nog op een dag is. Die dodetal in Indië neem ook skerp toe met 12 237 mense wat tot dusver dood is.
Die Sweedse regering het aangekondig dat dié land se reiswaarskuwing vir tien Europese lande aan die einde van Junie opgehef sal word. Die tien lande is België, Kroasië, Frankryk, Griekeland, Ysland, Italië, Luxembourg, Portugal, Spanje en Switserland. Die reiswaarskuwing vir besoeke aan die Verenigde Koninkryk, Liechtenstein en Noorweë sal tot 15 Julie geld. Die Sweedse regering het egter aangekondig dat 'n reiswaarskuwing vir besoeke aan alle ander lande in die wêreld en in besonder lande buite Europa tot die einde van Augustus sal geld.
'n Studie wat deur die regering van Tunisië in samewerking met die Verenigde Nasies se Ontwikkelingsprogram onderneem is, voorspel dat dié Noord-Afrikaland se ekonomie vanjaar met 7% kan krimp en dat 275 000 werksverliese in Tunisië weens die koronapandemie sal plaasvind. Tunisië het die vyftiende grootste ekonomie in Afrika met 'n per capita inkomste wat bykans die helfte van Suid-Afrika s'n is. Die land se werkloosheidskoers van 15% is egter heelwat laer as Suid-Afrika s'n.
Die Duitse Minister van Finansies Olaf Scholz het gister gesê dat die federale skuldlas in Duitsland vanjaar van 60% van die Bruto Binnelandse Produk tot 77% gaan toeneem. Die Duitse federale regering beplan om vanjaar 218 miljard Euro se ekstra skuld aan te gaan ten einde die land se ekonomiese herstel te probeer versnel. Volgens Scholz sal dit Duitsland twintig jaar vanaf 2023 tot 2043 neem om die skuld terug te betaal.
'n Studie wat in die tydskrif Nature Climate Change gepubliseer is, het bevind dat die daaglikse vrystelling van uitlaatgasse uit fossielbrandstowwe wêreldwyd aan die begin van April ongeveer 17 persent laer was as in 2019. Die redes hiervoor was dat mense regoor die wêreld tuis moes bly en nie na hulle werke kon reis nie. Verder het groot fabrieke tot stilstand gekom en het lugrederye die meeste van hulle vlugte gekanselleer. Teen die middel van Junie het die vrystelling van skadelike gasse tot net vyf persent minder as die 2019-gemiddelde gestyg soos wat ekonomiese aktiwiteit regoor die wêreld begin herstel het. In China het dit reeds tot dieselfde vlak waarop dit voor die pandemie was herstel.